Hei mahi whakamahere anake

Paerewa Paetae Pūtaiao 91766: Te whakahāngai huatau koiora ki tētahi rauropi whakahirahira ki te Māori

Te Kaupapa Ako: Pūtaiao 2.1A v1

Te Ingoa o te Rauemi: Te Tupu o te Hue

Whiwhinga: 4

Tohutohu mā te Ākonga

Te Horopaki

Ko tāu nā mahi he hanga pūrongo rorohiko mō te hue, arā, mō ngā mahi a ō mātua tūpuna ki te whakatupu hue i ngā rā o mua, otirā, mō ngā huatau koiora kua uru mai ki aua mahi whakatupu hue ā mohoa noa nei.

Me rangahau e koe ētahi kōrero mō ngā mātauranga Māori, tikanga Māori hoki e pā ana ki te hue, tae atu hoki ki ngā mātauranga koiora o te wā. Kātahi koe ka tātari, ka whakataurite hoki i aua kōrero. Mutu kau anō me kōrero koe mō ngā pānga o ngā huatau koiora ki te āhua o te whakatupu hue o nāianei.

Ka aromatawaingia koe i runga i te āhua o ō kōrero mō ngā pānga o ngā mahi a te Māori me ngā huatau koiora ki te tupu o te hue.

**Hei Mahi**

1. Tūhurangia ngā āhuatanga o te whakatupu hue o mua, o nāianei hoki.
2. Mātua tuhia ētahi pātai hei ārahi i a koe i roto i tō tūhura. Kei raro iho nei anō ētahi tauira pātai, māu rānei ētahi pātai e tuhi.

*Mō te aha te hue i ngā rā o nehe? I pēhea te whakatupuria mai? He aha i pērā ai te whakatupuria? I pēhea ngā tūpuna i mōhio ai ki te whakatupu hue?*

*He aha ngā huatau koiora (o nāianei) e pā ana ki te whakatupu hue?*

*He aha te rerekē o ngā tikanga whakatupu hue a ngā mātua tūpuna i ngā tikanga whakatupu kūmara, aute, harakeke rānei?*

*He aha te rerekē o ngā tikanga whakatupu hue o mua i ngā tikanga o nāianei?*

*He aha ngā uauatanga, ngā taero rānei o te whakatupu hue i mua, ināianei hoki?*

*He aha ngā hua, otirā, ngā whakararu o te whakatupu hue i ngā wā o mua, o nāianei hoki?*

*He aha ngā pānga o te āhua o te whakatupu hue o nāianei ki ngā āhuatanga whānui o te noho tōnui ā-whānau, pērā i ngā tikanga, te reo, te hauora, te ohanga, te taiao, te hangarau, te aha, te aha?*

1. Tirohia ngā rauemi pēnei i ēnei:

Te Irikura, Whakaata Māori (whitiata) *kei*

<http://www.maoritelevision.com/tv/shows/te-irikura/S01E016/te-irikura-series-1-episode-16>

Hawaiian Ethnobotany Online Database

<http://www.maoritelevision.com/tv/shows/te-irikura/S01E016/te-irikura-series-1-episode-16>

Māori Agriculture – Elsdon Best *kei*

<http://data.bishopmuseum.org/ethnobotanydb/ethnobotany.php?b=d&ID=ipu>

Te Ara

<http://www.teara.govt.nz/en/nga-tupu-mai-i-hawaiki-plants-from-polynesia/page-2>

1. Tātarihia ngā kōrero kia kitea ai ngā huatau koiora e pā ana ki te whakatupu hue. Whakatauritehia ngā huatau koiora ki ngā mahi a te Māori e pā ana ki te whakatupu hue.
2. Matapakihia ngā pānga o ngā huatau koiora ki te tupu o te hue ināianei, otirā, te pānga ki te taiao, te noho ā-whānau, ā-hapū rānei.
3. Kōtuituihia aua kōrero kia takoto mai hei pūrongo rorohiko.
4. Whakarārangihia ngā puna kōrero i torona rā e koe. Whakamihia hoki te hunga i whakauru atu.

Taunakitanga: Pūtaiao 91766 Te Tupu o te Hue

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka whakahāngai i ngā huatau koiora ki ngā mahi a te Māori e pā ana ki te whakatupu hue, arā:   * ka whakaahua i ngā mahi a te Māori e pā ana ki te whakatupu hue. * ka tautohu i ngā huatau koiora e whai pānga ana. | Ka whakataurite i ngā huatau koiora ki ngā mahi a te Māori e pā ana ki te whakatupu hue. | Ka kōrero mō ngā pānga o ngā mahi a te Māori me ngā huatau koiora e pā ana ki te whakatupu hue. |